苏辙
寒食赠游压沙诸君
城南压沙古河淤，沙上种梨千万株。
隆冬十月我独往，风吹叶尽枝条疏。
老僧屈指数春候，却后百日花当苏。
微风细雨膏润足，枝头万万排明珠。
齐开竞发不知数，照曜冰雪明村墟。
此时官闲得游赏，长堤平稳宜骖驹。
寺门古木芽叶动，仓庚布谷相和呼。
及时行乐不可缓，岁长春短花须臾。
僧言我意两相值，欲往屡已脂吾车。
今朝寒食烟火断，薄云蔽日风沙除。
此花久已待我至，况有朋友相携扶。
来邀反覆不能往，岂独负君花已辜。
诸君高迈足才思，佐酒况得万玉奴。
坐中未醉慎无起，倒戴当使山公如。